Document ID: 32009D0770

KOMISJONI OTSUS,
13. oktoober 2009,
millega kehtestatakse standardne aruandevorm toodetena või toodete koostises turule lastavate geneetiliselt muundatud organismide tahtliku keskkonda viimise seiretulemuste esitamiseks vastavalt Euroopa Parlamendi ja nõukogu direktiivile 2001/18/EÜ
(teatavaks tehtud numbri K(2009) 7680 all)
(EMPs kohaldatav tekst)
(2009/770/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 12. märtsi 2001. aasta direktiivi 2001/18/EÜ geneetiliselt muundatud organismide tahtliku keskkonda viimise kohta ja nõukogu direktiivi 90/220/EMÜ kehtetuks tunnistamise kohta, (1) eriti selle VII lisa esimese lõigu teist lauset,
ning arvestades järgmist:
(1)
Direktiivi 2001/18/EÜ kohaselt tuleb enne geneetiliselt muundatud organismi (GMO) turulelaskmist esitada teatis selle liikmesriigi pädevale asutusele, kus GMO esmakordselt turule lastakse. See teatis peab sisaldama kõnealuse direktiivi VII lisa kohast seirekava.
(2)
Direktiivi 2001/18/EÜ kohaselt võib taotleja alustada turulelaskmist alles siis, kui ta on saanud pädeva asutuse kirjaliku nõusoleku ja peab seejuures kinni pidama nõusolekus esitatud tingimustest.
(3)
GMO turulelaskmiseks antavas kirjalikus nõusolekus täpsustatakse direktiivi 2001/18/EÜ VII lisa kohase seire nõudeid, kaasa arvatud komisjonile ja pädevatele asutustele aruande esitamise kohustus.
(4)
Vastavalt Euroopa Parlamendi ja nõukogu 22. septembri 2003. aasta määrusele (EÜ) nr 1829/2003 geneetiliselt muundatud toidu ja sööda kohta (2) tuleb GMOde või GMOdest koosneva või neid sisaldava toidu ja sööda puhul lisada kirjaliku nõusoleku taotlusele direktiivi 2001/18/EÜ VII lisa kohane keskkonnamõjude seirekava.
(5)
Direktiivi 2001/18/EÜ VII lisas kirjeldatakse üldjoontes seirekava ülesehituse eesmärki ja põhialuseid.
(6)
Kõnealuse lisa kohaselt võib määruse 2001/18/EÜ artikli 30 lõikega 2 ette nähtud regulatiivkomitee menetlusega välja töötada suunavaid tehnilisi märkusi, et anda VII lisa kohta selgitusi ja hõlbustada seega kõnealuse lisa rakendamist.
(7)
Nõukogu otsuses 2002/811/EÜ (3) on sätestatud suunavad märkused direktiivi 2001/18/EÜ VII lisas ette nähtud teabe täiendamiseks. Selleks, et tagada direktiivi 2001/18/EÜ VII lisa eesmärkide võimalikult järjepidev, läbipaistev ja põhjalik täitmine, oleks kohane kõnealust lisa veelgi täiendada, võttes vastu aruandevormid seiretulemuste esitamiseks GMOde turulelaskmise eesmärgil, keskendudes eelkõige geneetiliselt muundatud kõrgematele taimedele.
(8)
Kuna GMOde kasvatamise seire nõuded erinevad GMOdest valmistatud toidu ja sööda impordi ja töötlemise seire nõuetest, tuleks kehtestada eri aruandevormid.
(9)
Lähtudes vajadusest arvestada kahjulikke mõjusid nii saagi, uue geneetilise tunnuse, vastuvõtva keskkonna kui ka keskkonnaohu hindamise järelduste seisukohalt, tuleks aruande koostamisel arvesse võtta mittetäielikku loetelu toimetest, tagajärgedest ja tulemustest, mis võivad põhjustada selgitavates märkustes loetletud kahjulikke keskkonnamõjusid.
(10)
Seoses uut tüüpi GMOdele lubade andmise või uute seire- või järelevalveviiside kasutuselevõtuga võib osutuda vajalikuks olemasolevate aruandevormide kohandamine või uute aruandevormide väljatöötamine.
(11)
Käesoleva otsusega ette nähtud meetmed on kooskõlas direktiivi 2001/18/EÜ artikli 30 lõike 2 alusel loodud komitee arvamusega,
ON VASTU VÕTNUD KÄESOLEVA OTSUSE:
Artikkel 1
I ja II lisas sätestatud aruandevorme kasutatakse suunavate tehnilise märkustena, et hõlbustada direktiivi 2001/18/EÜ VII lisa rakendamist ja selgitamist.
Artikkel 2
Käesolev otsus on adresseeritud liikmesriikidele.
Brüssel, 13. oktoober 2009

Labels: 20
7
3
0
12